stanford-oval/wikipedia huggingface dataset:
1922 (סרט)

| --- | --- |
כרזת הסרט בנטפליקס
כרזת הסרט בנטפליקס
 מבוסס על:  רומן מתוך הספר אפלה מוחלטת, אין כוכבים מאת סטיבן קינג
 בימוי:  זאק הילדיץ'ן (אנ')
 הופק בידי:  רוס מ. דיינרסטיין
 תסריט:  זאק הילדיץ'ן (אנ')
 עריכה:  מרלין אידן
 שחקנים ראשיים:  תומאס ג'יין ניל מקדונו מולי פארקר (אנ')
 מוזיקה:  מייק פטון 
 צילום:  בן ריצ'רדסון 
 מדינה:  ארצות הברית 
 חברת הפקה:  Campfire Productions Mist Entertainment
 חברה מפיצה:  נטפליקס
 שיטת הפצה:  וידאו על פי דרישה 
 הקרנת בכורה:  23 בספטמבר 2017 (פסטיבל הסרטים Fantastic Fest (אנ')) 20 באוקטובר 2017 (נטפליקס)
 משך הקרנה:  101 דק' 
 שפת הסרט:  אנגלית 
 סוגה:  דרמת אימה
 תקציב:  5,000,000 דולר
 אתר רשמי
 דף הסרט ב־IMDb
 
1922 הוא סרט דרמת אימה אמריקאי שנכתב ובוים על ידי זאק הילדיץ' (אנ') ומבוסס על רומן באותו השם (אנ') שכתב סטיבן קינג. בסרט מככבים תומאס ג'יין, ניל מקדונו ומולי פארקר (אנ'). הסרט עלה לשירות הזרמת המדיה נטפליקס ב-20 באוקטובר 2017.
עלילה

בשנת 1922, וילפרד "וילף" ג'יימס הוא איכר המתגורר בעיירה האמינגפורד (עיירה המופיעה גם בספר "העמדה" של סטיבן קינג) שבמדינת נברסקה ביחד עם אשתו, ארלט ובנם בן ה-14 הנרי. וילף מתנגד להצעתה של ארלט למכור את החווה ולעבור להתגורר באומהה. וילף מנסה לשכנע את הנרי לרצוח ביחד איתו את ארלט, בתירוץ שהמעבר לאומהה יסיים את מערכת היחסים שנרקמה בין הנרי לשאנון קוטרי, בת השכנים. הנרי מסכים בחוסר רצון לסייע לאביו ברצח.
וילף מעמיד פנים שהוא מסכים להצעתה של ארלט למכור את החווה ובמהלך חגיגה משפחתית, ארלט משתכרת ווילף נושא אותה למיטה. שם, הנרי מכסה את פניה ווילף משסף את גרונה בעזרת סכין קצבים. וילף משליך את גופתה של ארלט לתוך באר מים יבשה וחולדות מתחילות לסעוד ממנה. למחרת, וילף והנרי מפילים פרה אל תוך הבאר, מה שעוזר להסתיר את גופתה של ארלט ולספק לשניים תירוץ לסתימת הבאר. שריף ג'ונס, השריף המקומי נעשה מודאג מהיעלמותה של ארלט ומבצע חיפוש בבית המשפחה, אך לא מוצא דבר ומסתפק בהסבריו של וילף שאשתו החליטה לעזוב את הבית.
בחלוף הזמן, הנרי מתחרט על חלקו ברצח נעשה מדוכא ומתבודד. שאנון נעשית מודאגת ממצבו של הנרי ומגלה שהיא בהיריון ממנו. הוריה של שאנון מחליטים לשלוח אותה לבית ספר קתולי באומהה עד הלידה ולאחר מכן לשלוח את התינוק לאימוץ. הנרי גונב את רכבו של אביו, מבריח את שאנון מבית הספר ובורח ביחד איתה.
במהלך החורף, וילף מתחיל לאבד את שפיותו ומוטרד באופן תדיר על ידי חולדות שפלשו לבית. וילף לוקח משכנתה על הבית במטרה לתקן את נזקי החורף, אך לא מבצע את העבודה מכיוון שחולדה נשכה את ידו. במשך הזמן וככל שהבית נעשה מוזנח יותר, גגות הבית והאסם קורסים, אך וילף ספוג באשמה ומתחיל לשתות כדי להתמודד. בנוסף, הפציעה שבידו מחמירה ומזדהמת. בסופו של דבר, בית המשפחה נהרס כליל ושורץ כולו בחולדות.
במהלך סופת שלגים, רוחה של ארלט, המוקפת בחולדות שאכלו את גופתה מבקרת את וילף. היא רודפת אחריו עד למרתף הבית ושם ולוחשת משהו באוזנו. הצופים מגלים שארלט סיפרה לוילף על גורלם של הנרי ושאנון: השניים ברחו והפכו לצמד שודדים מפורסמים. במהלך אחד השודים שהשניים ביצעו, שאנון נורית והפציעה גורמת לה להפיל את התינוק ולמות. הנרי מניח את גופתה בבית נטוש ושוכב לידה, לבסוף מתאבד ביריית אקדח.
בהמשך, הרופאים נאלצים לקטוע את ידו של וילף לאחר שהפציעה בידו מחמירה וגורמת לזיהום. השריף מספר לוילף שגופת אישה אלמונית נמצאה בשולי הדרך, תוך שהוא מניח שמדובר בגופתה של ארלט. גופתו של הנרי נמסרת לוילף ובדומה לגופתה של ארלט, חולדות החלו לסעוד ממנה. אף אחד לא מגיע ללוויה של הנרי מלבד וילף. בהמשך, וילף חוזה ברוחה של ארלט מוקפת בחולדות בשנית.
וילף מנסה למכור את החווה שלו לאביה האבל של שאנון והאחרון מפציר בוילף לעזוב את השטח ולא לחזור לעולם. לאחר שמכר את החווה לחברת בקר במחיר נמוך, וילף עובר להתגורר באומהה ומוצא עבודה, אך נרדף יום יום על ידי חולדות.
שמונה שנים לאחר מכן, וילף מתוודה בכתב על רצח אשתו ומסכם את הווידוי במשפט "בסוף, כולנו נתפסים". בסיום הכתיבה, עשרות חולדות פושטות על החדר בו הוא שוהה. גופותיהם האכולות של ארלט, הנרי ושאנון מופיעות למול וילף ההמום. הנרי, המחזיק בסכין שבעזרתה וילף רצח את ארלט, מסביר לאביו שמותו יהיה מהיר.
שחקנים

תומאס ג'יין – וילפרד "וילף" ג'יימס.
דילן שמידט – הנרי ג'יימס.
מולי פארקר (אנ') – ארלט ג'יימס.
ניל מקדונו – הארלן "הארל" קוטרי.
קייטלין ברנרד (אנ') – שאנון קוטרי.
בריאן דארסי ג'יימס (אנ') – השריף ג'ונס.
בוב פרייזר (אנ') – מר לסטר.
הפקה

בזמן שעבד על הסרט "השעות האחרונות (אנ')" (2013), הבמאי זאק הילדיץ' (אנ') גילה את הספר "אפלה מוחלטת, אין כוכבים" (2010), קובץ רומנים שכתב סטיבן קינג וביניהם הרומן "1922". לאחר שהפקת הסרט השעות האחרונות (אנ') הסתיימה, הילדיץ' החליט להפיק סרט על הרומן. הילדיץ' כתב את התסריט עוד לפני שרכש את הזכויות לעיבוד הרומן לסרט. הילדיץ' כתב את התסריט תוך חצי שנה ולאחר מכן נפגש עם המפיק רוס מ. דינרסטיין והאחרון שלח את התסריט לנטפליקס.
צילומי הסרט התקיימו בוונקובר שבקנדה, תוך שהצלם בן ריצ'רדסון (אנ') ניצל את הקלות המס שניתנו לסרטים שצולמו בקנדה. בגלל עונת הקציר, הצוות לא הצליח למצוא בזמן חווה עם מטעי תירס לצילומים, מה שגרם לצוות לדמות את התירס המוצג בסרט בעזרת אביזרים שנרכשו בסין, אנימציה ממוחשבת וצילומים שצולמו באוסטרליה. בית חווה שממוקם בעיירה בקולומביה הבריטית שומש לצורך הצילומים.
ביקורות

האתר Rotten Tomatoes העניק לסרט ציון של 91% טריות על סמך 44 ביקורות.
האתר Metacritic העניק לסרט ציון של 70/100 על סמך 8 ביקורות.
הערות שוליים

↑  Brad Miska, Netflix Sets Premiere Date for Stephen King’s ‘1922’; First Images, Bloody Disgusting!, ‏21 באוגוסט 2017 (באנגלית)
1 2 3  S1.E1 | 1922 w director Zak Hilditch, 2021-03-09, נבדק ב-2023-03-01
↑  1922 (באנגלית), נבדק ב-2023-03-01
↑  1922, נבדק ב-2023-03-01
נישל ניקולס

| --- | --- |

נישל ניקולס
 לידה:  28 בדצמבר 1932 רובינס, אילינוי, ארצות הברית
 פטירה:  30 ביולי 2022 (בגיל 89) סילבר סיטי, מחוז גרנט, ארצות הברית 
 שם לידה:  Grace Dell Nichols 
 סוגה מועדפת:  מוזיקת פופ 
 מדינה:  ארצות הברית 
 תקופת הפעילות:  מ-1959
 מקום לימודים:  בית הספר התיכון אינגלווד 
 מספר צאצאים:  1 
 פרסים והוקרה:  היכל התהילה של נשים בטכנולוגיה (2015)  פרס אינקפוט (2018)  כוכב בשדרת הכוכבים בהוליווד 
 http://www.uhura.com
 פרופיל ב-IMDb
 
נישל ניקולס (באנגלית: Nichelle Nichols; ‏28 בדצמבר 1932 – 30 ביולי 2022) הייתה שחקנית אמריקאית, זמרת ואמנית קול. היא שרה עם דיוק אלינגטון וליונל המפטון לפני שפנתה לקריירת משחק.
התפקיד המפורסם ביותר שלה הוא קצינת התקשורת לוטננט אוהורה על סיפון ספינת החלל אנטרפרייז בסדרת הטלוויזיה הפופולרית "מסע בין כוכבים" (1966-1969), כמו גם בשישה סרטי הקולנוע המבוססים על הסדרה (1979-1991). דמותה הייתה פורצת דרך בחברה האמריקאית של אותה עת, ומנהיג זכויות האזרח מרטין לותר קינג שיבח באופן אישי את עבודתה בתוכנית, וביקש ממנה להישאר כאשר היא שקלה לעזוב את הסדרה.
שנותיה הראשונות

ניקולס נולדה ברובינס, אילינוי, ליד שיקגו, לשמואל ארל ניקולס, עובד במפעל שהיה גם ראש העירייה של רובינס והשופט הראשי שלו, ואשתו לישיה (שם משפחתה לפני הנישואין: פארקס) ניקולס. מאוחר יותר, המשפחה עברה לדירה אלגנטית בשיקגו.
היא למדה בשיקגו, כמו גם בניו יורק ובלוס אנג'לס. הפריצה שלה הגיעה ב-"Kicks and Co.‎", מחזמר זוכה שבחים מאת אוסקר בראון ג'וניור, אך כושל מסחרית. בסאטירה דקה על מגזין פלייבוי, היא שיחקה את הייזל שארפ, מלכת קמפוס חושנית המפותה על ידי השטן והמגזין "Orgy Magazine" להיות "נערת האורגיה של החודש". אף על פי שהמחזה ירד במהרה לאחר מספר הצגות הרצה בשיקגו, בתפנית אירונית, הוא בכל זאת משך את תשומת לבו של יו הפנר, המו"ל של פלייבוי, שכל כך התרשם מהמראה שלה - שהוא הזמין את ניקולס מיד למועדון פלייבוי שלו שבשיקגו. בעודה מתגוררת בשיקגו, ניקולס הופיעה כרקדנית וכזמרת ב-"Blue Angel" ובניו יורק. כמו כן, היא הופיעה גם בתפקיד "כרמן" בהפקה של ה-Chicago stock company של "כרמן ג'ונס", והופיעה בהפקה האמריקאית של "פורגי ובס". בין מחויבויותיה השונות למשחק ולשירה, ניקולס גם ביצעה מספר עבודות דוגמנות מזדמנות.
בינואר 1967, הופיעה ניקולס על שער המגזין "Ebony", וזכתה להופיע בו בשתי כתבות צבע בחמש שנים.
ניקולס סיירה בארצות הברית, קנדה ואירופה כזמרת, ביחד עם דיוק אלינגטון וליונל המפטון. בחוף המערבי, היא הופיעה ב-"The Roar of the Greasepaint—the Smell of the Crowd",‏ "For My People", וזכתה לשבחים רבים על ביצועי המשחק שלה במחזהו של ג'יימס בולדווין, "Blues for Mister Charlie". בטרם לוהקה לתפקיד לוטננט אוהורה ב"מסע בין כוכבים", הייתה ניקולס שחקנית אורחת בסדרת הטלוויזיה הראשונה של המפיק ג'ין רודנברי - "The Lieutenant".
מסע בין כוכבים

היה זה ב"מסע בין כוכבים" שניקולס זכתה להכרה פופולרית על היותה אחת מהנשים השחורות הראשונות שהופיעו בסדרת טלוויזיה מרכזית, ולא גילמו דמות של משרתת; תפקיד המשנה הבולט שלה, כקצינת גשר היה חסר תקדים. במהלך השנה הראשונה של הסדרה, ניקולס התפתתה לעזוב את התוכנית, מאחר שרצתה לפתח קריירה בברודוויי, אולם שיחה עם ד"ר מרטין לותר קינג ג'וניור, שינתה את דעתה. היא אמרה שקינג באופן אישי עודד אותה להישאר בתוכנית, ואמר לה שהוא מעריץ גדול של הסדרה. הוא אמר שהיא "לא יכולה לוותר", כי היא משחקת תפקיד חיוני של מודל לחיקוי עבור ילדים שחורים ונשים צעירות בכל רחבי הארץ, כמו גם לילדים אחרים שרואים אפרו-אמריקאים מוצגים כשווים. לעיתים קרובות מדווח כי ד"ר קינג הוסיף כי "ברגע שהדלת נפתחה על ידי מישהו, אף אחד לא יוכל לסגור אותה שוב".
אסטרונאוטית נאס"א לשעבר מיי ג'מיסון צוטטה כאומרת שתפקידה של ניקולס כלוטננט אוהורה שימש השראה עבורה להיות אסטרונאוטית. וופי גולדברג גם דיברה על השפעתה של ניקולס. גולדברג ביקשה תפקיד ב-"מסע בין כוכבים: הדור הבא", ודמותה של גאינן נוצרה במיוחד עבורה, בעוד ג'מיסון הופיעה אף היא, בפרק של סדרה זו.
כחלק מתפקידה כלוטננט אוהורה, ניקולס, השחקנית השחורה, נישקה את ויליאם שאטנר, השחקן הלבן שגילם את קפטן קירק, ב-22 בנובמבר 1968, בפרק "מסע בין כוכבים: הסדרה המקורית" בשם "Plato's Stepchildren" (ילדיו החורגים של אפלטון). יש המתייחסים לפרק זה כדוגמה הראשונה של נשיקה בין-גזעית בשידור טלוויזיה בארצות הברית.
נשיקת שאטנר-ניקולס נתפסה כפורצת דרך, אף על פי שהנשיקה מוצגת כדבר שנכפה על השניים על ידי חייזר בעל יכולות טלקינטיות. הנשיקה גררה הן שבחים והן מחאות. בשנת 1994, באוטוביוגרפיה שלה "Beyond Uhura, Star Trek and Other Memories", בעמוד 197, ניקולס מצטטת מכתב אחד, שנשלח מתושב דרומי לבן, שכתב: "אני מתנגד לחלוטין לערבוב של גזעים. עם זאת, כל פעם שילד אמריקאי עם דם אדום כמו קפטן קירק מוצא אישה יפהפייה בזרועותיו שנראית כמו אוהורה, הוא לא הולך להילחם בזה". במהלך התוכנית "Roast" של ויליאם שאטנר ששודר בערוץ קומדי סנטרל ב-20 באוגוסט 2006, ניקולס מתייחסת בבדיחות הדעת לאותו רגע פורץ הדרך, ואומרת: "בוא נעשה רגע נוסף בהיסטוריה של הטלוויזיה. ואתה יכול לנשק את התחת השחור שלי!".
למרות ביטול סדרת הטלוויזיה בשנת 1969, "מסע בין כוכבים" מצאה דרכים אחרות להמשיך ולהתקיים, והמשיכה למלא תפקיד בחייה של ניקולס. היא שוב סיפקה את קולה של אוהורה ב"מסע בין כוכבים: סדרת האנימציה"; באחד פרקים, "The Lorelei Signal", אוהורה אף לוקחת פיקוד על האנטרפרייז. ניקולס ציינה באוטוביוגרפיה שלה את התסכול שלה על כך שדבר כזה לא קרה אפילו פעם אחת בסדרה המקורית. כמו כן, ניקולס השתתפה בשישה סרטי קולנוע המבוססים על "מסע בין כוכבים", האחרון שבהם הוא "מסע בין כוכבים 6: הארץ הלא נודעת".
עבודתה בנאס"א

לאחר ביטולה של "מסע בין כוכבים: הסדרה המקורית", ניקולס התנדבה בפרויקט מיוחד עם נאס"א לגייס בני מיעוטים ונשים לסוכנות החלל, אשר זכה להצלחה. היא החלה עבודה זו על ידי ביצוע שיוך בין נאס"א לבין Women in Motion - חברה שהיא עזרה לנהל.
בין האנשים שסייעה לגייס: ד"ר סאלי רייד, האסטרונאוטית האישה האמריקאית הראשונה, וקולונל חיל האוויר של ארצות הברית גויון בלופורד, האסטרונאוט האפרו-אמריקאי הראשון, כמו גם ד"ר ג'ודית רזניק וד"ר רונאלד מקניר, ששניהם טסו במהלך מספר משימות מוצלחות של תוכנית מעבורות החלל לפני מותם באסון מעבורת החלל צ'לנג'ר ב-28 בינואר 1986. מגויסים כללו גם את צ'ארלס בולדן ולורי גרייבר, שהיו בהמשך מנהל סוכנות החלל נאס"א וסגניתו.
כחסידה נלהבת של חקר החלל, ניקולס כיהנה מאז אמצע שנות ה-80 כחברה בחבר הנאמנים של אגודת החלל הלאומית, ארגון חינוכי ללא מטרות רווח התומך בחקר החלל, שנוסד על ידי ד"ר ורנר פון בראון.
מאחר שתמיד התעניינה בטיסות לחלל, ניקולס טסה על סיפון C-141 של נאס"א, אשר ניתחה את האטמוספירות של מאדים ושבתאי במשימה של שמונה שעות, בגובה רבה. היא גם הייתה אורחת מיוחדת במעבדה להנעה סילונית בפסדינה, קליפורניה, ב-17 ביולי 1976, כדי לצפות בנחיתה הרכה של ויקינג 1 על מאדים. יחד עם חברי הצוות האחרים מ"מסע בין כוכבים: הסדרה המקורית", היא השתתפה בטקס ההטבלה של מעבורת החלל הראשונה, האנטרפרייז, במתקן בו הורכבה המעבורת, בפאלמדייל, קליפורניה.
ב-14 ביולי 2010, היא סיירה בסימולטור מעבורת החלל ובמרכז הבקרה שבמרכז החלל ג'ונסון.
תפקידי משחק אחרים

בשנת 1994 היא פרסמה את האוטוביוגרפיה שלה "Beyond Uhura: Star Trek and Other Memories". בספרה, ניקולס טענה כי תפקידיו של פגי פייר מתוכנית הטלוויזיה "Mannix" הוצע לה במהלך העונה האחרונה של "מסע בין כוכבים", אבל המפיק ג'ין רודנברי סירב לשחרר אותה מהחוזה שלה. בין הסוף של הסדרה המקורית, סדרת האנימציה וסרטי הקולנוע העלילתיים בהשראת הסדרה, ניקולס הופיעה בתפקידים קטנים בטלוויזיה ובקולנוע. היא גילמה גבירה גסת-רוח בשנת ב-"Truck Turner" (בשנת 1974) יחד עם אייזק הייז - שהייתה זו לה הופעתה היחידה בסרט בלקספלויטיישן.
ניקולס הופיעה בצורת אנימציה כאחת מהריינג'רס של סגן הנשיא אל גור בפרק "Anthology of Interest I" של הסדרה "פיוצ'רמה", וספקה את קולו של ראשה בצנצנת בפרק "Where No Fan Has Gone Before". היא דיבבה את התפקיד החוזר של אמה של אליסה מזה, דיאן מזה, בסדרת האנימציה "Gargoyles" ושחקה את תפקידו של Thoth-Kopeira ב-"באטמן: איש העטלף". בשנת 2004 היא סיפקה את הקול של דמותה בפרק של "משפחת סימפסון" בשם "Simple Simpson".
בקומדיה משנת 2002 "Snow Dogs" ניקולס הופיעה כאמו של השחקן הראשי, בגילומו של קובה גודינג ג'וניור. בשנת 2006, ניקולס הופיעה כדמות הראשית בסרט "Lady Magdalene's", גבירה בבית בושת חוקי בנבדה. היא שימשה גם כמפיקה, כוריאוגרפית, ואף שרה שלושה שירים בסרט, שניים מהם היא הלחינה. פעמיים היא הייתה מועמד לפרס שרה סידונס כשחקנית הטובה ביותר והיא רקדנית וזמרת מצליחה. המועמדות הראשונה שלה לפרס שרה סידונס הייתה על גילום דמותה של הייזל שארפ ב-"Kicks and Co.‎", והשני עבור הופעתה ב-"The Blacks".
ניקולס לוהקה לתפקיד חוזר בעונה השנייה של הדרמה "גיבורים" של רשת NBC. הופעתה הראשונה הייתה בפרק "Kindred" ששודר ב-8 באוקטובר 2007. ניקולס גילמה את ננה דוסון, האמא הגדולה של משפחת ניו אורלינס, ההרוסה כלכלית ואישית על ידי הוריקן קתרינה. היא דואגת לנכדיה היתומים, ולבן של אחיינה, דמותו הקבועה בסדרה של מיכה סנדרס.
בשנת 2008, היא כיכבה בסרט "The Torturer", שיחקה בו את התפקיד של הפסיכיאטרית.
בשנת 2009 היא הצטרפה לצוות של "Cabonauts", קומדיית מדע בדיוני מוזיקלית שהופיעה לראשונה באינטרנט. ניקולס גילמה את דמותה של ס.ג'יי., מנכ"ל Cabonauts בע"מ, וכן ביצעה בסדרה קטעי שירה וריקוד.
מוזיקה

ניקולס הוציא שני אלבומי מוזיקה. "Down to Earth" הוא אוסף שיצא בשנת 1967, בזמן הריצה המקורית של "מסע בין כוכבים: הסדרה המקורית". "Out of This World" הוא יותר בכיוון רוק, ומעוצב סביב נושא "מסע בין כוכבים" וחקר החלל.
חיים אישיים

תומאס, אחיה של ניקולס, היה חבר בכת "שער גן עדן"; הוא מת ב-26 במרץ 1997, בהתאבדות ההמונית שלהם שתוזמנה במקביל למסלולו של שביט הייל-בופ. לאחר 11 שנות חברות בכת, הוא השאיר אחריו קלטת וידאו, בה נראה אומר: "אני האדם המאושר ביותר בעולם".
בנה של ניקולס, קייל ג'ונסון, הוא שחקן ששיחק בתפקיד הראשי בסרטו של גורדון פארקס "עץ הלמידה". קייל הוא בנה מנישואיה לפוסטר ג'ונסון בשנת 1951, שזו גם השנה בה היא התגרשה ממנו. היא נישאה שוב בשנת 1968, אך גם נישואין אלו היו קצרים והסתיימו בגירושין.
באוטוביוגרפיה שלה, ניקולס חושפת כי היא הייתה מעורבת ברומן מחוץ לנישואים עם יוצר "מסע בין כוכבים" ג'ין רודנברי במשך מספר שנים במהלך שנות ה-60. כאשר בריאותו של רודנברי החלה להתדרדר, היא הייתה שותפה בכתיבת שיר לכבודו, בשם "Gene", אותו היא ביצעה בהלוויה שלו.
היא הייתה חברת כבוד של המועדון הנשי "אלפא קאפא אלפא". רוברט היינליין הקדיש לה בחלקו, את הרומן שלו משנת 1982 "Friday" (יום שישי). ב-8 ביוני 2010, ניקולס קיבלה תואר של כבוד ממכללת המיסיון בלוס אנג'לס.
נפטרה ב-30 ביולי 2022. התגוררה בוודלנד הילס, קליפורניה.
פילמוגרפיה

| שנה | שם ההפקה | סוג | תפקיד | הערות |
| --- | --- | --- | --- | --- |
| 1959 | Porgy and Bess |  | רקדנית | ללא קרדיט |
| 1964 | The Lieutenant | סדרת טלוויזיה | נורמה ברטלט |  |
| 1966 | Tarzan: The Deadly Silence Parts 1 & 2 | סדרת טלוויזיה | רואנה | בכיכובו של רון איליי |
| 1966 | Mister Buddwing |  | שחקנית קוביות | בכיכובו של ג'יימס גארנר |
| 1966 | מסע בין כוכבים: הסדרה המקורית | סדרת טלוויזיה | לוטננט אוהורה | 1966–1969 |
| 1967 | Doctor, You've Got to be Kidding |  | ג'ני ריבוק | בכיכובה של סנדרה די |
| 1973 | מסע בין כוכבים: סדרת האנימציה | סדרת טלוויזיה | לוטננט אוהורה / קולות נוספים |  |
| 1974 | Truck Turner |  | דורינה |  |
| 1979 | מסע בין כוכבים: הסרט |  | לוטננט-קומנדר אוהורה |  |
| 1982 | מסע בין כוכבים 2: זעמו של חאן |  | קומנדר אוהורה |  |
| 1983 | Antony and Cleopatra |  | Charmian - Maid of Honour |  |
| 1984 | מסע בין כוכבים 3: החיפוש אחר ספוק |  | קומנדר אוהורה |  |
| 1986 | מסע בין כוכבים 4: השיבה הביתה |  | קומנדר אוהורה |  |
| 1986 | The Supernaturals |  | סמלת ליאונה הוקינס |  |
| 1989 | מסע בין כוכבים 5: הגבול האחרון |  | קומנדר אוהורה |  |
| 1991 | מסע בין כוכבים 6: הארץ הלא נודעת |  | קומנדר אוהורה |  |
| 1992 | Star Trek: 25th Anniversary Enhanced | משחק וידאו | לוטננט אוהורה |  |
| 1994 | Gargoyles | סדרת טלוויזיה | דיאן מזה | הופעות אורח בארבעה פרקים במהלך 1998 |
| 1994 | באטמן: איש העטלף | סדרת טלוויזיה | Thoth Khepera | הפרק "Avatar" |
| 1994 | Star Trek: Judgment Rites | משחק וידאו | לוטננט אוהורה |  |
| 2000 | פיוצ'רמה | סדרת טלוויזיה | בתפקיד עצמה | הפרק "Anthology of Interest I" |
| 2002 | פיוצ'רמה | סדרת טלוויזיה | בתפקיד עצמה | הפרק "Where No Fan Has Gone Before" |
| 2002 | Snow Dogs |  | אמליה ברוקס |  |
| 2005 | Are We There Yet?‎ |  | מיס מייבל |  |
| 2007 | Escape from Heaven |  | ג'ולס |  |
| 2007 | Star Trek: Of Gods and Men |  | קפטן אוהורה |  |
| 2007 | גיבורים | סדרת טלוויזיה | ננה דוסון |  |
| 2008 | Lady Magdalene's |  | ליידי מגדלנה / מגי |  |
| 2008 | Tru Loved |  | סבתא |  |
| 2008 | The Torturer |  | דוק |  |
| 2010 | סקובי דו 4: קללת מפלצת האגם | סרט טלוויזיה | סנטורית |  |
| 2016 | צעירים חסרי מנוח | סדרת טלוויזיה | לוסינדה |  |
| 2017 | שארקנדו 5: הסתערות גלובלית | סרט טלוויזיה | סטארר |  |
| 2018 | סחלב לבן | סרט קולנוע | תרזה |  |
בשנת 2009, ניקולס הציגה את פרס השחקנית הטובה ביותר ביחד עם זואי סלדאנה ל-טראג'י פ. הנסון, בטקס פרסי ה-BET השנתי ה-9.
ביבליוגרפיה

Nichols, Nichelle; Margaret Wander Bonanno (1996). Saturn's Child. New York: Ace Books. ISBN 0-441-00384-2.
Nichols, Nichelle (1995). Beyond Uhura: Star Trek and Other Memories. New York: Boulevard Books. ISBN 1-57297-011-1.
Nichols, Nichelle; Meechan, Jim (2002). Saturna's Quest. California: Planet X Publications. ISBN 0-9719154-0-7.
בורדו (צבע)

| --- | --- |

 שלשת הקסא:  #4C1C24
 ייצוג RGB:  R=76, G=28, B=36
 ייצוג HSV:  H=350, S=63, V=29
 ייצוג CMYK:  C=0, M=63, Y=53, K=70
 
בורדו (בצרפתית: Grenat; באנגלית: Claret) הוא גוון צבע אדום כהה. מקור השם בורדו (bordeaux) הוא מעיר הנמל בורדו הממוקמת בדרום צרפת הידועה בעיקר בזכות היינות המיוצרים בסביבתה, ומוכרת ברחבי העולם כ"בירת היין". בדומה לצבע בורגונדי שמקורו גם כן בצבע היין המיוצר באזור בעל אותו השם בצרפת.
בתרבות

נזירים בודהיסטים וג'ריאנים, כדוגמת הדלאי לאמה, לובשים חלוקים בצבע בורדו.
בתרבות > וקסילולוגיה

דגלי לטביה וקטר הם בצבעי בורדו. הגוון האדום הכהה בדגל הלטבי מסמל את נכונות העם הלטבי לתת דם מליבם עבור החופש והנכונות להגן על חירותם. בדגל הקטארי הגוון מסמל דם גם כן, אולם זהו הדם במלחמות שהיו נחלתה של קטר במשך שנים רבות, ובמיוחד במחציתה השנייה של המאה ה-19.
הערות שוליים

↑  נזירים וג'ריאנים, באתר הניו יורק טיימס (באנגלית)
| צבעים וייצוגם במחשב |
| --- | --- | --- |
| גוני אפור | לבן • כסף • אפור • שחור |  |
| צבעי היסוד ב-RGB | אדום • ירוק • כחול |  |
| צבעים שניוניים | ציאן • צהוב • מג'נטה |  |
| צבעים שלישוניים | כתום • תרוג • ירוק אביב • תכלת • סגול • ורוד שושנה |  |
| פיגמנטי צביעה | אוכרה • ספיה • כחול פרוסי • וירידיאן • אולטראמרין |  |
| שונות | אינדיגו • ענבר • חום • זהב • נחושת • ארגמן • ורוד • שני • בורדו • בורגונדי • בז' • חאקי • טורקיז • ערמון • פנטון 448c • קרדינל • כתום בטיחותי • ירוק זית |  |
ערך זה הוא קצרמרבנושא אמנות. אתם מוזמנים לתרום לוויקיפדיה ו.
May the Force be with you

"May the Force be with you" (בעברית: יהיה הכוח עמך; ידוע גם כיהיה הכוח עמכם) הוא ביטוי שזכה למעמד פולחני וסמלי בטרילוגיית סרטי "מלחמת הכוכבים". בביטוי השתמשה דמות אחת לפחות בכל הסרטים. גנרל דודונה הוא הראשון שהשתמש בביטוי, בסרט הראשון בטרילוגיה המקורית: "מלחמת הכוכבים - פרק 4: תקווה חדשה" לאחר הסבר המתקפה על כוכב המוות לטייסי המורדים. בסרט הראשון מוזכר הביטוי פעמים נוספות על ידי אובי ואן קנובי, על ידי האן סולו ועל ידי דארת' ויידר. בהמשך הסדרה משתמשים בשורה במעמדי פולחן, דת ומלחמה. בסדרה נוהגות הדמויות לאחל את הביטוי לעמיתיהן כביטוי "בהצלחה".
ב-2005 דורג הביטוי במקום השמיני ברשימת "מאה שנים... מאה ציטוטים" של מכון הסרטים האמריקאי. ב-4 במאי (May the fourth) חל יום מלחמת הכוכבים הבינלאומי, מתוך משחק המילים "יהיה הרביעי עמך" (May the Fourth be with you). הביטוי הוזכר בסרטים נוספים, כך למשל בסוף הסרט "Cocoon" משתמש ג'ק בונאר בביטוי כדי לברך את הקשישים שעוזבים עם החייזרים. בסרט "שיגעון בחלל", הדמות יוגורט משתמשת בפרודיה על המשפט "יהיה השוורץ עמכם" (May the Schwartz be with you). בפרק ב"באטמן: איש העטלף" משתמש הג'וקר (מארק המיל) בפרודיה נוספת על הביטוי: "יהיה החוט הדנטלי עמך, תמיד" (May the floss be with you always). בסדרה ליגת הצדק בפעולה בפרק מרוץ נגד פשע אומר הפלאש לסופרמן "יהי כוח המהירות עמך" (May the speedforce be with you).
בסדרה הפלאש סיסקו אומר לבארי לפני שנוסע לעתיד משפט זה מאחר שהוא נוסע לעבר בעזרת כוח המהירות.
ראו גם

הכוח (מלחמת הכוכבים)
יום מלחמת הכוכבים
הערות שוליים

↑  AFI's 100 Years...100 Movie Quotes, באתר מכון הסרטים האמריקאי (באנגלית)
המשחק האמיתי

| --- | --- |
כרזת הסרט
כרזת הסרט
 בימוי:  אבי כהן
 הופק בידי:  דוד טור
 תסריט:  אבי כהן  יונתן ארוך
 עריכה:  ענת לוברסקי
 שחקנים ראשיים:  יוסי פולק מיכל בת אדם גבי עמרני
 מוזיקה:  אלונה טוראל
 צילום:  דני שניאור
 מדינה:  ישראל ישראל
 הקרנת בכורה:  1980
 משך הקרנה:  87 דקות
 שפת הסרט:  עברית
 הכנסות:  11,100 צופים בישראל
 דף הסרט ב־IMDb
המשחק האמיתי הוא סרט קולנוע ישראלי משנת 1980 בבימויו של אבי כהן, עם יוסי פולק, מיכל בת-אדם וגבי עמרני בתפקידים הראשיים.
התסריט נכתב על ידי אבי כהן ויונתן ארוך והוא על אדם נשוי ואב לילדים המחליט להיות פעיל במפלגה ליברלית שאמורה להילחם בשחיתות הציבורית. במהרה הוא מוצא את עצמו מסובך בעולם הפוליטיקה, שם הוא נתקל במשחקי כוח, תככים ובגידות והופך להיות חלק מהם.
איש הטלוויזיה אלי ניסן מופיע בסרט בתפקיד עצמו. יורם ארבל ודן כנר מופיעים בתפקידי קמע.
תקציר העלילה

שאול רז (יוסי פולק) הוא בן 37, נשוי לנועה (דליה גור) ואב לשרית (סמדר בנבנישתי) ואורי (אבשלום פולק). הוא עובד בכיר בחברת הכימיקלים "שלהבת" של מר דוידוב (פיטר פרישטדט) ורוצה שינוי בחייו המשעממים.
בחוף הים הוא פוגש בחגי (שלמה וישינסקי) עסקן ואיש יחסי ציבור של "התנועה לקידמה ליברלית" (תק"ל). הבחירות לכנסת בפתח וחגי משכנע את שאול להצטרף למירוץ הפוליטי. שאול משתכנע ומודיע לדוידוב על התפטרותו.
חגי מכיר לו את שני ראשי המפלגה העוינים זה לזה, אהרון ברנר (דוד רם) וחיים כספי (יצחק חביס) וכן את מזכירת המפלגה עלמה (מיכל בת-אדם). שאול ומיכל נוסעים לכנס בחירות בבאר שבע בו אמור להיות גם שמעון צורי (גבי עמרני). לצורי מעמד חזק במפלגה, הוא איש של כספי. הוא שולט על ויקטור אילוז (ראובן דיין) ראש ועד עובדי המפעלים הכימיקלים ונערץ על ידי כל אנשי הדרום של המפלגה.
העיתונאי פרושקו (יובל מסקין) מגלה לשאול כי מתנהלת נגד צורי חקירה משטרתית על מעילה. שאול מגלה זאת לצורי ומורה לו לא לבוא לאספה. הוא מבקש מברנר לא להודיע את סיבת היעדרו לנוכחים אך ברנר שרוצה לנקום בצורי הנחשב לאיש של כספי, מגלה זאת לנוכחים ופורצת שערורייה, וצורי מנתק את קשריו עם שאול.
בינתיים מתפתחים יחסים אינטימיים בין שאול לעלמה וחיי משפחתו מתחילים להתפורר.
חקירת המשטרה לא מגלה דבר ושאול מצליח להתפייס עם צורי ובאחת הפגישות מתוודה לפניו צורי כי מעל בכספי תקציב שניתן לו לנטיעות וחילק זאת לאנשיו הנזקקים.
צורי דורש התנצלות מברנר. ברנר מסכים לבוא לבת-המצווה של בנותיו התאומות של צורי בתנאי שלא יצלמו אותו. עלמה לא מודעת להסכם ומצלמת אותו, והוא עוזב במהירות את החגיגה. בשלב זה מצטרף אליו שאול ומספר לו על המעילה של צורי. צורי נעצר וברנר פורש מהמפלגה ומקים מפלגה חדשה ושאול מצטרף אליו.
צוות השחקנים

| שם השחקן/ית | שם הדמות | הערות |
| --- | --- | --- |
| יוסי פולק | שאול רז |  |
| גבי עמרני | שמעון צורי |  |
| מיכל בת-אדם | עלמה |  |
| שלמה וישינסקי | חגי | עסקן מפלגתי |
| דליה גור | נועה רז |  |
| דוד רם | אהרון ברנר |  |
| יצחק חביס | חיים כספי |  |
| יובל מסקין | פרושקו | עיתונאי |
| פיטר פריישטדט | דוידוב | בעל מפעל |
| אלי ניסן |  | בתפקיד עצמו |
| ראובן דיין | ויקטור אילוז | ראש ועד עובדים |
| איתן גרין | אהוד | עיתונאי |
| סמדר בנבנישתי | שרית רז |  |
| אבשלום פולק | אורי רז |  |
הערות שוליים

1 2  יעקב בר-און, "המשחק 'האמיתי" של אבי בהן, דבר, 25 בנובמבר 1980
וולטון פורד

| --- | --- |

 לידה:  1960 (בן 64 בערך) לארצ'מונט, ארצות הברית 
 לאום:  אמריקאי
 מקום לימודים:  בית הספר לעיצוב רוד איילנד 
 תחום יצירה:  צבע מים 
 פרסים והוקרה:  מלגת גוגנהיים 
 
וולטון פורד (Walton Ford; נולד ב-1960) הוא אמן וצייר אמריקאי.
ציורו המפורסמים הם ציורי טבע בסגנון ריאליסטי של ג'ון ג'יימס אודובון שהיה מקובל במאה ה-19, בהם הוא מתאר בעלי חיים. אולם בכל תמונה מוסיף להם מימד פרודי, אפל או מקברי ומוטיבים שונים של אלימות, מין, צייד או מוות, וכך הוא מתאר את השפעת המין האנושי על הטבע.
בין יצירותיו הן "אובדן קרנף ליסבון" מ-2008, המתכתבת עם הקרנף של דירר.
פורד בוגר תואר ראשון מבית הספר לעיצוב בפרובידנס שברוד איילנד משנת 1982.